[pic] | EUROOPA ÜHENDUSTE KOMISJON |

Brüssel 7.9.2007

KOM(2007) 506 lõplik

KOMISJONI ARVAMUS

Iirimaa taotluse kohta osaleda määruse (EÜ) nr 1030/2002 (millega kehtestatakse ühtne elamisloavorm kolmandate riikide kodanike jaoks) kohaldamiseks

I. SISSEJUHATUS

1. Nõukogu 13. juuni 2002. aasta määrusega (EÜ) nr 1030/2002 kehtestatakse ühtne elamisloavorm kolmandate riikide kodanike jaoks[1]. Kõnealune määrus põhineb EÜ asutamislepingu artikli 63 lõike 3 punktil a, mis moodustab osa IV jaotisest, milles käsitletakse viisa-, varjupaiga-, sisserände- ja muu isikute vaba liikumisega seotud poliitikat. Seega kohaldatakse kõnealust määrust käsitlevate Iirimaa ja Ühendkuningriigi seisukohtade suhtes protokolli Ühendkuningriigi ja Iirimaa seisukoha kohta. Protokollis on sätestatud, et kõnealused kaks liikmesriiki ei osale EÜ asutamislepingu IV jaotises kirjeldatud meetmete vastuvõtmises ning kõnealused meetmed ei ole neile siduvad. Vaatamata sellele võib kumbki liikmesriik otsustada meetmega ühineda, kas enne selle vastuvõtmist (selleks piisab lihtteatise saatmisest) või pärast seda (teatis nõukogule ja komisjonile; sellele järgneb komisjoni arvamus 3 kuu jooksul ja komisjoni otsus 4 kuu jooksul alates teatise kuupäevast), ilma et see piiraks Schengeni aquis ’ integreerimist Euroopa Liidu raamistikku käsitleva protokolli kohaldamist.

2. Vastavalt Ühendkuningriigi ja Iirimaa seisukohta käsitleva protokolli artiklile 3 teatas Ühendkuningriik 3. juuli 2001. aasta kirjas oma soovist osaleda määruse nr 1030/2002 vastuvõtmises ja kohaldamises. Ühendkuningriik osaleski kõnealuse määruse vastuvõtmises ja kohaldamises.

Vastavalt kõnealuse protokolli artiklile 4 teatas Iirimaa 19. detsembri 2003. aasta kirjas nõukogule ja komisjonile oma soovist osaleda määruse nr 1030/2002 kohaldamises. Käesoleval juhul ei ole aga kohaldatud EÜ asutamislepingu artikli 11 lõikega 3 ja artikliga 11a ette nähtud menetlust, mida oleks pidanud kohaldama vastavalt protokolli artiklile 4. Vaatamata kõnealusele menetluslikule veale on kõik institutsioonid ja liikmesriigid alates teatise saamisest toiminud nii, nagu osaleks Iirimaa täielikult määruse nr 1030/2002 kohaldamises.

3. Komisjon esitas 24. septembril 2003 ettepaneku määruse nr 1030/2002[2] muutmiseks ning 10. märtsil 2006 muudetud ettepaneku[3].

Läbirääkimistel kõnealuse muudetud ettepaneku üle tuvastati eespool nimetatud menetluslik viga.

Selleks et kõnealust viga parandada ja kooskõlas COREPERi 6. juuni 2007. aasta järeldustega, kinnitas Iirimaa 7. juuni 2007. aasta kirjas (mis registreeriti samal päeval) oma esialgset teatist ja soovi osaleda määruse nr 1030/2002 kohaldamises.

4. Käesolev dokument sisaldab nõukogule esitatavat komisjoni arvamust Iirimaa 7. juuni 2007. aasta teatise (milles ta avaldas soovi osaleda määruse nr 1030/2002 kohaldamises) kohta vastavalt EÜ asutamislepingu artiklile 11a, mille kohaselt tuleb arvamus esitada kolme kuu jooksul alates teatise saamise kuupäevast.

II. KOMISJONI HINNANG IIRIMAA KAVATSUSELE OSALEDA MÄÄRUSE NR 1030/2002 KOHALDAMISES:

1. Komisjoni avaldab toetust Iirimaa kavatsusele osaleda määruse nr 1030/2002 kohaldamises:

- Määruse nr 1030/2002 eesmärk on ühtlustada elamisloavormi kolmandate riikide kodanike jaoks ühtlustatud sisserändepoliitika meetmena kolmandate riikide kodanike sisenemisel ja väljumisel. Ühtlustatud vormid ja elamislubade ühised turvastandardid Euroopa Liidu piires hõlbustavad piiri ületamist ja panustavad seega vabadusel, turvalisusel ja õigusel rajaneva ala tulemuslikku toimimisse. Iirimaa osales ka nõukogu ühismeetmes 97/11/JSK[4], mis asendati määrusega nr 1030/2002 pärast seda, kui kõnealune teema kanti Amsterdami lepinguga üle EÜ pädevusse.

- Iirimaa osaleb ka määruse (EÜ) 1683/95 kohaldamises; kõnealuse määrusega kehtestatakse ühtne viisavorm. Võttes arvesse kolmandate riikide kodanikele väljastatavaid dokumente käsitlevat ühtset lähenemisviisi ja nendega seotud ühtlustatud lahendusi, mida nõuti Thessaloniki Euroopa Ülemkogu kohtumisel 2003. aasta juunis, teeniks Iirimaa osalemine määruse (EÜ) 1030/2002 kohaldamises sellise ühtse lähenemisviisi saavutamise eesmärki.

- Siiani on Iirimaa de facto osalenud määruse nr 1030/2002 kohaldamises ja see ei ole probleeme tekitanud.

2. Nimetatud põhjustel kavatseb komisjon teha Iirimaa teatise kohta, mis käsitleb kõnealuse riigi kavatsust osaleda määruse nr 1030/2002 kohaldamises, pooldava otsuse vastavalt EÜ asutamislepingu artiklile 11a.

EÜ asutamislepingu artiklis 11a on sätestatud, et nelja kuu jooksul alates teatise saamise kuupäevast võtab komisjon vastu otsuse teatise ja mis tahes vajaliku erikorra kohta. Praegust olukorda arvestades ei ole erikorra vastuvõtmine vajalik.

3. Käesolev arvamus esitatakse nõukogule vastavalt Ühendkuningriigi ja Iirimaa seisukohta käsitleva protokolli artiklile 4 koostoimes EÜ asutamislepingu artikli 11 lõikega 3, ja edastatakse teadmiseks Euroopa Parlamendile.

[1] EÜT L 157, 15.6.2002, lk 1.

[2] KOM(2003) 558 lõplik.

[3] KOM(2006) 110 lõplik.

[4] EÜT L 7, 10.1.1997, lk 1.